Samsung Galaxy S II

Samsung Galaxy S II (GT-I9100; ka Samsung Galaxy S2) on elektroonikatootja Samsung Electronics puutetundliku ekraaniga nutitelefon, mis kasutab Google'i operatsioonisüsteemi Android. Seade tuli välja tarkvaraversiooniga Android 2.3 Gingerbread, mida sai hiljem uuendada versiooniga Android 4.0 Ice Cream Sandwich ja seejärel versiooniga Android 4.1 Jelly Bean. Galaxy S2 kuulutati välja 13. veebruaril 2011 mobiilimessil "Mobile World Congress 2011". Samsung Galaxy S2 on välja arendatud eelmisest mudelist Samsung Galaxy S. Tegemist on erakordselt õhukese (8,49 mm) ja kerge (116 g) kahetuumalise protsessoriga telefoniga, milles on ühendatud hämmastav pildikvaliteet ja jõudlus. Galaxy S2 on üks õhemaid nutitelefone maailmas. Galaxy S2-l on kahetuumaline 1,2 GHz Exynose-nimeline SoC (System on a Chip) protsessor, 1 GB muutmälu, 4,3-tolline 16 miljoni värviga WVGA Super AMOLED Plus ekraan ning 8-megapiksline automaatteravustamisega kaamera, millel on ka LED-välk ning millega saab salvestada ja taasesitada 1080p täiskõrglahutusega (Full HD) pildikvaliteediga videot. Telefoni aku on kergesti vahetatav ning väidetavalt peab aku pideva kasutuse korral vastu kuni 10 tundi, kerge kasutuse korral aga kuni 2 päeva. Kõneajaks lubab Samsung 3G-võrku kasutades 9 tundi ja 2G-võrgu puhul 18,3 tundi. Galaxy S2 tuli müügile 2011. aasta mais rohkem kui 140 poes enam kui 120 riigis. 9. mail teatas Samsung, et Galaxy S2 ettetellimusi on kogu maailmas tehtud juba üle 3 miljoni. Enamikus maailma regioonides on müügil tavamudel GT-I9100, kuid on toodetud ka erimudelit GT-I9103 Tegra 2 SoC protsessoriga, millele pandi nimeks Samsung Galaxy R (Rootsis Galaxy Z). Järgnevas tabelis on kuupäevad, millal Samsung Galaxy S2 maailma riikides müügile tuli: Galaxy S2-l on 1,2 GHz kahe tuumaga ARM Cortex-A9 protsessor, mis kasutab Samsungi enda "Exynos 4210" SoC (System on a Chip) süsteemi, milles on ka ARM-i Mali-400MP graafikaprotsessor, mis on palju võimsam kui selle telefoni eelkäija Samsung Galaxy S-i PowerVR graafikaprotsessor. Exynos 4210 toetab ARM-i SIMD-mootorit (Media Processing Engine), mis annab protsessori jõudlusele palju juurde olukordades, kus on vaja kiirelt meediafailide koodekeid või formaate dekodeerida. Arvutimängude väljatöötajate konverentsil (Game Developers Conference) demonstreeris ARM Holdings Exynos SoC-i koos Mali-400MP graafikaprotsessoriga 60 Hz 3D-videot ning väitis, et 70 Hz juures saaks kasutada juba videoülekandeks HDMI 1.4 porti. SoC – System on a Chip – nii nimetatakse mikroprotsessorit, mille peal on terve süsteem eri asju. SoC ei ole lihtsalt kiip, vaid pigem süsteem, mis koosneb kiibist, tarkvarast ja integratsioonist. Kiibis on protsessor ja mälu, tarkvara kujul on süsteemis operatsioonisüsteem, kompilaator, simulaator, püsivara, draiverid, integreeritud arenduseks vajalik (debugger, in-circuit emulator jpm) ning integratsioon kujutab endast terve süsteemi üldpilti, tehnilist abi ja tuge. Sellise süsteemi positiivseks küljeks on see, et kogu süsteemi saab paigaldada ühele kiibile ning seda on mugav kasutada näiteks nutitelefonides, aga samas on see alles uus tehnoloogia, mistõttu selle arendamine ja tootmine on kulukas ja aeganõudev. Galaxy S2-l on 1 GB muutmälu (RAM) ja 16 GB sisemist mälu. Telefonis on ka mälukaardipesa kuni 32 GB MicroSD-mälukaardi lisamiseks. Galaxy S2 kasutab 4,27-tollist WVGA Super AMOLED Plus puuteekraani, mille peal on spetsiaalne Gorilla Glassi kate kriimustuste ja sõrmejälgede vältimiseks. Ekraani lahutusvõime on 800 × 480 pikslit. Seadme ülaosas on sensor, mis lülitab ekraani välja, kui telefon kõrva äärde panna. Galaxy S2-l on ka kiirendusandur, mis pöörab ekraanipilti telefoni pööramisel vertikaalasendist horisontaalasendisse või vastupidi. Kui Galaxy S2 eelkäija Galaxy S kasutas audio edastamiseks Wolfsoni WM8994 riistvara, siis Galaxy S2 puhul mindi üle Yamaha peale. Paljud arvustused aga väidavad, et Galaxy S audiokvaliteet olevat parem. Telefoni tagaküljel on 8-megapiksline LED-välguga kaamera, mis suudab jäädvustada Full HD (1080p) videot kiirusega 30 kaadrit sekundis. Esiküljel on 2 megapiksline kaamera, mis on mõeldud peamiselt videokõnede jaoks; kuid sellega saab ka pilte ja videoid teha, seda aga väiksema, VGA lahutusvõimega (640 × 480 pikslit). Galaxy S2 on üks esimesi androidtelefone, mis toetab lähisidetehnoloogiat NFC (Near field communication). NFC tehnoloogia võimaldab saata andmeid kahe seadme vahel, mis on üksteisele väga lähedal (tavaliselt alla paari sentimeetri kaugusel üksteisest). Tulevikus saaks selle tehnoloogia abil pangakaarti kasutamata telefoniga makseid tegema hakata. Samsung lisas Galaxy S2-le ka uue MHL- (Mobile High-definition Link) tehnoloogia, millega saab seadme akut laadida sama ajal, kui see edastab multimeediat. Galaxy S2-l on olemas Micro USB-liides, mida saab kasutada MHL-üleminekuga. Micro-USB-liides toetab ka USB OTG-d (USB On-The-Go), mis tähendab seda, et Galaxy S2-te saab kasutada hostina – samamoodi, nagu käitub personaalarvuti, kui ühendada väliseid USB-seadmeid (nt USB-mälupulki või väliseid kõvakettaid), millel on oma toide. Videos näeme, et OTG-funktsioon tavalise üleminekuga töötab nii mälupulga kui ka 2 TB kõvaketta puhul. Kuigi videos on näidatud ka hiire ja klaviatuuri kasutamist, on tulnud teateid probleemide kohta. Esialgu toetab OTG vaid FAT32-failisüsteemiga USB-seadmete kasutamist. Galaxy S2 ülaosas on 3,5 mm TRRS audiosisend ja all Micro-USB-liides. Rohkem sisendeid seadmel pole. Galaxy S2-l on ka BCM4330 kiip, mis tagab 802.11n Wi-Fi, Bluetooth 3.0 + HS ja FM-raadio. BCM4330 kiip toetab Wi-Fi kasutamist ka otseühenduse saamiseks teise seadmega ilma pääsupunkti läbimata. Galaxy S2 tuli turule operatsioonisüsteemiga Android 2.3.3 (Gingerbread), USA variantidel Android 2.3.4 versiooniga. 7. oktoobri 2011 seisuga oli kõige uuem tarkvara Samsungilt Android 2.3.5 (Gingerbread) XXKI4. Samsungi Suurbritannia töötajad postitasid sama aasta 16. novembril oma Twitterisse, et Galaxy S2 saab ametlikult uue Android 4.x.x (Ice Cream Sandwich) operatsioonisüsteemi, kuid ühtegi kindlat kuupäeva veel ei avaldatud. 13. märtsil 2012 teatas operatsioonisüsteemiga Android nutitelefonide juhttootja Samsung Electronics, et pakub telefonile Galaxy S2 tarkvaravärskendust Android 4.0 (Ice Cream Sandwich). Uuendus oli esmalt saadaval Euroopa riikides, sealhulgas Eestis, Poolas, Ungaris ja Rootsis, aga ka Koreas ning seejärel teistes riikides. Samsung Galaxy S2 kasutab Samsungi viimast TouchWiz 4.0 kasutajaliidest, mis on põhimõtteliselt sama, mis eelmine versioon 3.0, kuid teatud uuendustega, näiteks riistvaralise kiirendusega. Lisatud on ka rakendus Motion, mis lubab kasutajatel pilti suurendada ja vähendada: paigutades kaks sõrme ekraanile ja kallutades ekraani enda poole – sisse suumida, ning kallutades ekraani endast eemale – välja suumida. See töötab nii veebibrauseris kui ka piltide vaatamisel. Täiustatud on ka paigutus, kuidas "vidinaid" lisada ja kuidas neid ekraanil kuvada. Social Hub – rakendus, mis integreerib ühes rakenduses populaarsemad suhtlusvõrgustikud (nt Twitter ja Facebook), selle asemel, et võrgustikke eri rakendustes kasutada. Readers Hub – selle rakendusega saab internetis juurde pääseda, lugeda ning alla laadida ajakirju, ajalehti ja e-raamatuid ülemaailmselt. Music Hub – rakendus, mis võimaldab alla laadida ja osta muusikafaile. Valminud koostöös 7digitaliga. Game Hub – rakendus, mis võimaldab alla laadida ja osta mänge. Valminud koostöös Gameloftiga. Lisaks on Samsung seadmesse eelinstallinud ka sellised rakendused nagu Kies 2.0, Kies Air, AllShare, hääletuvastus, Google Voice Translation, Google Maps (Latitude'iga), Places, Lost Phone Management, Adobe Flash 10.2, QuickOffice ja SWYPE QuickType. Galaxy S2 toetab järgmisi helivorminguid: FLAC, WAV, Vorbis, MP3, AAC, AAC+, eAAC+, WMA, AMR-NB, AMR-WB, MID, AC3, XMF. Samuti videokodekeid MPEG-4, H.264, H.263, DivX HD/XviD ja VC-1 ning videovorminguid 3GP(MPEG-4), WMV(ASF) ja AVI(DivX). Samsung saatis mitu Galaxy SII telefoni CyanogenMod projekti arendajatele selleks, et nende projekt toetaks täielikult Samsung Galaxy S2 nutitelefoni. Samsung Galaxy S2 on saanud arvustajatelt väga häid hinnanguid. Engadget andis Galaxy S2-le 9 punkti 10-st ning ütles telefoni kohta: "Siiani parim android nutitelefon ning arvatavasti ka parim nutitelefon üldse, punkt." CNET UK andis seadmele 4,5 punkti 5-st ning kirjeldas telefoni niimoodi: "Üks õhemaid ja kergemaid telefone, mida iial käes oleme hoidnud." Techradarilt sai telefon 5 punkti 5-st ning kirjelduseks: "Uus taseme näitaja 2011. aasta telefonidele." Pocketnow oli imestunud, kui kiire on veebibrauser. SlashGear ütles: "See telefon on uueks mõõdumärgiks nutitelefonidele üldse." GSMArena tõi välja mõned väiksemad puudused ("plastikkere" ja selle, et seadmel pole eraldi kaameranuppu), kuid ütles siiski, et telefon on "absurdselt võimas" ning kokkuvõttes peavad nad Samsung Galaxy S2 ülimaks nutitelefoniks. Kuu aega pärast Galaxy S2 väljatulekut oli Lõuna-Koreas müüdud juba üle 1 miljoni seadme. Kogu maailmas müüdi 3 miljonit telefoni 55 päevaga. 85 päeva pärast turuletulekut teatas Samsung, et üle maailma on saadetud rohkem kui 5 miljonit Galaxy S2 telefoni ning pärast 5. kuud kasvas koguarv 10 miljonini. Tänu Galaxy-seeria populaarsusele möödus Samsung nutitelefonide müügiga Apple'ist. 2011. aasta kolmandas kvartalis olid kõikidest müüdud nutitelefonidest 23,8% Samsungi seadmed (Apple'i seadmed – 14,6%). 28. augustil 2011 avaldas Samsung Galaxy S2 LTE ja Galaxy S2 HD LTE ehk tunduvalt kiirema LTE mobiilsidevõrguga ühilduvad mudelid. Mõlemad töötavad Android 2.3 "Gingerbread" operatsioonisüsteemil, neil on 16 GB sisemälu ja 1,5 GHz kahetuumaline protsessor. S2 LTE-l on 4,5-tolline Super AMOLED ekraan ning S2 HD LTE-l 4,65-tolline AMOLED-ekraan. Mõlemad telefonid toetavad 720p HD lahutusvõimet (720 × 1280 pikslit) ja lähisuhtlustehnoloogiat (NFC – Near Field Communication). Mudel Galaxy R toodi Euroopa turule 2011. aasta juuli lõpus, pärast seda kogu maailmas. See mudel on veidi väiksem ning sellel pole ka nii häid näitajaid kui algsel GT-I9100-l. Telefonil on 4-tolline SC-LCD ekraan, 5 MP kaamera, mis võimaldab 720p videosalvestamist, 16 GB sisemälu, microSD-kaardi kasutamise võimalus ning ka teistsugune välimus. Telefon toetab siiski programmi Kies Air, millega saab Wi-Fi kaudu faile saata ka vastu võtta. Galaxy W on väiksem versioon Galaxy S2-st, omades vaid 3,7-tollist ekraani. Nagu Galaxy R puhul, on ka Galaxy W näitajad veidi nõrgemad: SC-LCD-ekraan (480 × 800 pikslit), 5 MP kaamera 720p videosalvestuse võimega. Suur erinevus antud mudeli puhul on 1,4 GHz Qualcommi protsessor, mis teeb mudeli eriliseks. Epic 4G Touch on Ameerika Ühendriikide firma Sprint versioon Galaxy S2-st, millel puudub võrreldes vanema versiooni, Epic 4G-ga, füüsiline QWERTY-klaviatuur. Epic 4G Touchil on 4,52-tolline ekraan, 4 nuppu all servas (rahvusvahelistel versioonidel on 3), suurem aku, WiMax-raadio jpm. Mudel tuli välja 16. septembril 2011. T-Mobile'i USA versioon Galaxy S2-st on samuti 4,52-tollise ekraaniga ja nelja nupuga all servas. Erinevalt I9100-st on T-Mobile'i versioonil 1,5 GHz kahetuumaline Qualcomm APQ8060 (S3) Snapdragoni protsessor, kuna Exynos 4210 ei ühildu T-Mobile'i 42 Mbit/s HSPA+ võrguga. See versioon tuli veebimüüki 10. oktoobril ja poodidesse 12. oktoobril 2011. See on teine versioon, mille AT&T Galaxy S2-st on välja andnud. Seekord on telefonil 4,52-tolline ekraan ja uus LTE-raadio ning LTE võrgu võimaldamiseks tuli ka Exynos 4210 SoC välja vahetada Qualcomm Snapdragon MSM8260-ga. Skyrocket anti välja 6. novembril 2011. Jaapanis on Galaxy S2 tuntud kui NTT DoCoMo SC-02C, mille eelkäijaks oli DoCoMo SC-02B (Galaxy S). Telefon anti välja 23. juunil 2011 ning tal on sellised lisafunktsioonid nagu 1seg maapealse televisioonisignaali toetus jpm. Jaapani mudel kasutab sama protsessorit, mida algne Galaxy S2 – 1,2 GHz kahetuumalist Samsung Exynos 4210 Orioni. Telefonist on erivariante ka Lõuna-Koreas (SK Telecom (SHW-M250S), KT (SHW-M250K), LG U+ (SHW-M250L)) ja Kanadas (Rogers S2 LTE, Bell's S2, Telus' 4G S2 X(SGH-T989D)) 2011. aasta mais teatas JK Shin (Samsung Mobile Communicationsi juht), et 2012. aastal on Samsungil plaanis välja anda Galaxy S3. http://www.kahvel.ee/2011/11/10386/ametlik-samsung-galaxy-s2-saab-ice-cream-sandwichi/[alaline kõdulink] Samsung Galaxy S2 sai Android 4.0 uuenduse [1] www.kahvel.ee Kasutatud 3.12.2012 "Arhiivikoopia". Originaali arhiivikoopia seisuga 19. oktoober 2011. Vaadatud 27. novembril 2011.{{netiviide}}: CS1 hooldus: arhiivikoopia kasutusel pealkirjana (link) http://www.androidcentral.com/cyanogenmod-coming-galaxy-sii-thanks-samsung Samsung tutvustab maailma kõige õhemat nutitelefoni GALAXY S II www.kahvel.ee (Samsungi pressiteade 15. veebruar 2011) Arvustus: Samsung Galaxy S II www.kahvel.ee Samsung I9100 Galaxy S II ülevaade www.samsung.com (eesti keeles) Samsung I9100 Galaxy S II funktsioonid www.samsung.com (eesti keeles) Samsung I9100 Galaxy S II näitajad www.samsung.com (eesti keeles) Samsung I9100 Galaxy S II näitajad www.gsmarena.com (inglise keeles) Samsung I9100 Galaxy S II põhjalik ülevaade www.gsmarena.com (inglise keeles) Samsung Galaxy S II Ice Cream Sandwich vs Gingerbread www.gsmarena.com (inglise keeles)